Pravni fakultet Univerziteta u Beogradu

**Pravni Fakultet** u Beogradu je član Univerziteta u Beogradu i najstarija pravna škola u Srbiji. Nalazi se na uglu Bulevera kralja Aleksandra i Beogradske ulice.

## Istorijat

### 1808-1863
Fakultet obeležava 1841. godinu kao godinu osnivanja, kada je Licej preseljen iz Kragujevca za Beograd. Može se, međutim, govoriti o istoriji pravnog školovanja u Srbiji već od 1808. godine, kada je u Beogradu osnovana Velika škola.http://www.ius.bg.ac.yu/istorijat/doc/profsa.htm  U tadašnjem liceju sa dva odelenja - filozofskim i pravnim nastava je trajala dve godine (za filozofiju) i dodatne tri godine za pravo. Većina profesora je bila školovana u inostranstvu. Među najznamenitijim se može pomenuti Jovan Sterija Popović koji je predavao Uvod u pravo i Sudski postupak. Posebne studije prava započinju 1853. godine. Tadašnja zgrada fakulteta je bila u Konaku kneginje Ljubice. Licej 1863. postaje Velika škola, od koje je kasnije nastao i Univerzitet. Prostorije su se nalazile u Kapetan Mišinom zdanju, a studije su trajale četiri godine.

### 1905-1945
1905. godine se donosi Zakon o Univerzitetu i Velika škola zvanično menja svoj status u Univerzitet. Zbog sve većih potreba, fakultet se seli u zdanje koje je danas Filološki fakultet, a biblioteka u zgradu na Obilićevom vencu. U novu zagradu fakultet se useljava 1937. godine. Nova zgrada u Kralja Aleksandra, na Trkalištu, građena je od 1937. (osvećenje temelja 7. jula), do jeseni 1940, kada je i useljena. Pre Drugog svetskog rata na fakultetu je bilo oko 4000 studenata i mnoštvo profesora od kojih je većina bila školovana u inostranstvu. U to vreme su predavali Toma Živanović, Slobodan Jovanović, Đorđe Tasić, Mihailo Ilić i drugi. U vreme rata fakultet nije radio, a u zgradi se nalazila nemačka komanda. Više profesora je oterano na robiju u Banjički logor, a dva, Mihailo Ilić i Đorđe Tasić su streljani 1944. godine.

### 1945-danas
Posle rata, u novoj političkoj klimi, rad fakulteta se osetno menja. U nastavni program biva unešeno mnoštvo predmeta koji su bili po volji tadašnjoj vlasti. I dalje, međutim, na njemu rade vrhunski stručnjaci. Posebno istaknuti među njima su: Mihailo Konstantinović (poznat po Zakonu o obligacionim odnosima), Milan Bartoš, Borislav Blagojević, Mihailo Đurić, Radomir Lukić, Mehmed Begović, Jovan Lovčević, Dragomir Stojčević i Albert Vajs.

1971. godine sa fakulteta je proteran jedan broj nastavnika koji su, diskutujući o ustavnim amandmanima 1971. godine kritikovali razbijanje Jugoslavije i posebno težak položaj koji se time nameće srpskom narodu. Među njima je najistaknutiji profesor Mihailo Đurić koji je osuđen na dve godine zatvora.http://www.sac.org.yu/komunikacija/casopisi/Hereticus/group_search_ctype?ct_id=39&from=I_2&stdlang=hr Među oteranima su bili i profesor Andrija Gams, docent Aleksandar Stojanović i asistenti Vojislav Koštunica i Kosta Čavoški.

Devedesetih, kada je dekan bio Miroslav Petrović, počinju lagane promene na fakultetu, na kome se postepeno modernizuje i nastava i administracija. Krajem devedesetih, međutim, sa fakulteta odlazi veći broj nastavnika nezadovoljnih Zakonom o univerzitetu koja je tadašlja vlast Slobodana Miloševića donela kako bi povećala kontrolu nad Univerzitetom.http://arhiva.glas-javnosti.co.yu/arhiva/1999/10/26/srpski/i99102501.shtm  Tada je za dekana bio postavljen Oliver Antić. Dekanat Antića obeležavaju brojne afere vezane za izbacivanje i sukob sa pojedinim profesorima fakulteta (Vladimir Vodinelić, Vesna Rakić-Vodinelić, Dragor Hiber, Dragoljub Popović, Mirjana Stefanovski i dr.) zbog njihove političke nepodobnosti http://www.hrw.org/reports/1999/serbia/Serbia99-08.htm.

Poslednjih godina Fakultet se uključuje u Bolonjski proces http://www.sf-foca.org/Bolonjski%20proces.htm  i temeljno menja nastavni plan i program http://www.ius.bg.ac.yu/informacije/nastavni%20plan%202006.htm , a sarađuje i sa svetski priznatim profesorom Alanom Votsonom, počasnim doktorom Univerziteta u Beogradu, u čiju je čast Pravni fakultet osnovao Fondaciju Alan Votson, a čiji je predsednik profesor Sima Avramović. Za ljubitelje rimskog prava i antike od 1970. godine postoji i fakultetski klub Forum Romanum.

## Zgrada fakulteta

Zgrada u kome se danas nalazi fakultet građena je od 1937. do 1940. godine. Projekat je izradio arhitekta Petar Bajalović. U njoj se nalazi više učionica i amfiteatara od kojih je najveći i napoznatiji amfiteatar V (tzv. "petica") koji od 2006. godine nosi ime amfiteatar Radomir Lukić. Biblioteka fakulteta, koja sadrži značajan fond, je takođe smeštena u zgradi. 1995. je završen aneks fakulteta.

## Literatura
* Sto pedeset godina Pravnog fakulteta 1841 - 1991, Pravni fakultet u Beogradu, Beograd, 1991.
* Naučno nasleđe Pravnog fakulteta u Beogradu od 1841. do 1941. godine, Pravni fakultet u Beogradu, Beograd, 1994
* Kandić, LJ, Istorija Pravnog fakulteta 1905-1941, I-II, Zavod za udžbenike i nastavna sredstva, beograd, 2002.

## Vanjske veze

* Pravni fakultet Univerziteta u Beogradu
* Nastavni plan 2006/2007
* Fondacija Alan Votson 
* Nezavisan portal studenata Pravnog fakulteta